A BIZOTTSÁG 2006/60/EK IRÁNYELVE
(2006. július 7.)
a 90/642/EGK tanácsi irányelv mellékleteinek trifloxistrobinra, tiabendazolra, abamektinre, benomilra, karbendazimre, tiofanát-metilre, miklobutanilre, glifozátra, trimetil-szulfóniumra, fenpropimorfra és klórmekvátra vonatkozó maximális maradékanyag-szintek tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (1) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (2) és különösen annak 4. cikke (1) bekezdésének f) albekezdésére,
mivel:
(1)
A 91/414/EGK irányelvvel összhangban az egyes növényi kultúrák esetében használandó növényvédő szerek engedélyezése a tagállamok felelőssége. Az engedélyezéseknek az emberi és állati egészségre és a környezetre gyakorolt hatások értékelésén kell alapulniuk. Az ilyen értékelések során figyelembe veendő elemek tartalmazzák a szerrel foglalkozók és a környezetben lévők expozícióját, a talajra, a vízi és légi környezetre gyakorolt hatást, valamint a kezelt növényi kultúrákon lévő szermaradványok elfogyasztása révén az emberekre és az állatokra gyakorolt hatást.
(2)
A legmagasabb megengedett szermaradvány-határértékek (MRL-ek) a növények hatékony védelmének eléréséhez szükséges minimális peszticidmennyiségekre vonatkoznak, amelyeket olyan módon alkalmaznak, hogy a szermaradvány mennyisége a lehető legkisebb és toxikológiailag elfogadható legyen, különösen a becsült étrendi bevitel szempontjából.
(3)
A 90/642/EGK irányelv hatálya alá tartozó peszticidekre vonatkozó legmagasabb megengedett szermaradványszinteket folyamatosan felül kell vizsgálni és azok módosíthatók az újabb vagy a megváltozott felhasználások figyelembevétele érdekében. A Bizottság új vagy megváltozott felhasználásról kapott tájékoztatást, amely a trifloxistrobin, a tiabenzadol, az abamektin, a benomil-csoport (benomil, karbendazim, tiofanát-metil), a mikolbutanil, a glifozát, a trimetil-szulfónium és a fenpropimorf tekintetében a szermaradványszintek változásához vezet majd.
(4)
A klórmekvát tekintetében olyan információ került a Bizottsághoz, amely indokolttá teszi, hogy a körtére három éven keresztül ideiglenes MRL-t fogadjanak el.
(5)
A fogyasztóknak az e peszticidek szermaradványait esetlegesen tartalmazó élelmiszer-termékek felvétele miatt a peszticidekkel szembeni élettartam expozíciója felmérésre és értékelésre került a Közösségen belül alkalmazott eljárások és gyakorlat szerint, figyelembe véve az Egészségügyi Világszervezet által kiadott iránymutatásokat (3). Ebben az értékelésben figyelembe vették, hogy az abamektint és a tiabenzadolt az élelmiszertermelő állatoknál is alkalmazzák állatgyógyászati készítményként, és hogy e két anyag vonatkozásában a megengedett szermaradványszint felső határát a 2377/90/EGK tanácsi rendelet (4) rendelkezéseivel összhangban állapították meg. E vizsgálat és értékelések alapján az említett növényvédő szerek MRL-jeit úgy kell meghatározni, hogy a megengedett napi bevitelt biztosan ne lépjék túl.
(6)
A benomil, karbendazim, tiofanát-metil, fenpropimorf és klórmekvát esetében, amelyekre létezik egy akut referenciadózis (ARfD), a fogyasztóknak az e peszticidek szermaradványait esetlegesen tartalmazó élelmiszeripari termékek révén történő akut expozíciója felmérésre és értékelésre került a Közösségen belül jelenleg alkalmazott eljárások és gyakorlat szerint, figyelembe véve az Egészségügyi Világszervezet által kiadott iránymutatásokat, valamint a Növényügyi Tudományos Bizottság véleményét, különösen a peszticidekkel kezelt növények fogyasztóinak védelmére vonatkozó tanácsokat és ajánlásokat (5). Az étrendibevitel-értékelés alapján az említett növényvédő szerek MRL-jeit úgy kell meghatározni, hogy az akut referenciadózist biztosan ne lépjék túl. A többi szer esetében a rendelkezésre álló információ értékelése azt mutatta, hogy nem szükséges ARfD és hogy emiatt nem szükséges rövid távú értékelés.
(7)
Abban az esetben, ha a növényvédő szerek engedélyezett felhasználása nem eredményez kimutatható peszticid-szermaradványszintet az élelmiszeripari termékben vagy annak felszínén, vagy ha a tagállamok által engedélyezett felhasználást nem támogatják a szükséges adatok, vagy ha a harmadik országokban történő, a Közösség piacán forgalomba hozható olyan élelmiszeripari termékekben vagy azok felületén szermaradványokat eredményező használatot nem támogatják ilyen szükséges adatok, az MRL-eket a legalsó analitikai meghatározási szinten kell rögzíteni.
(8)
Ezért helyénvaló e peszticidekre vonatkozóan új MRL-ek rögzítése.
(9)
Az ideiglenes MRL-ek közösségi szintű meghatározása vagy módosítása nem mentesíti a tagállamokat az alól, hogy a 91/414/EGK irányelv 4. cikke (1) bekezdésének f) albekezdése és VI. melléklete szerint ideiglenes MRL-eket határozzanak meg a glifozát, a trimetil-szulfónium és a trifloxistrobin esetében. A hatóanyagok további használatának engedélyezésére négyéves időszak elegendőnek tekinthető. Ezt követően az ideiglenes közösségi maradékanyag-határértékek véglegessé válnak.
(10)
Számos tagállamban a csillagfürtöt élelmiszerként fogyasztják. A csillagfürtön engedélyezik a glifozát használatát. A „csillagfürt” címszó beillesztése és a csillagfürtre vonatkozó MRL-ek meghatározása azért szükséges, hogy megvédjék a fogyasztókat a csillagfürtnél használt peszticid-szermaradványok túlzott fogyasztásától.
(11)
A 90/642/EGK irányelvet ennek megfelelően módosítani kell.
(12)
Az ezen irányelvben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 90/642/EGK irányelv az alábbiaknak megfelelően módosul:
1.
Az I. mellékletben a „3. Hüvelyesek” csoportban a „csillagfürt” címszót oly módon kell beilleszteni, hogy az utolsó oszlopban szereplő „teljes termék” mind a négy címszóra vonatkozzon.
2.
A II. melléklet ezen irányelv mellékletével összhangban módosul.
2. cikk
(1) A tagállamok legkésőbb 2007. január 20-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek, kivéve a benomil-csoportot és a tiofanát-metilt, amelyekre nézve 2006. szeptember 14-ig, és a klórmekvátot, amelyre 2006. július 31-ig fogadják el és hirdetik ki a rendelkezéseket. Haladéktalanul közlik a Bizottsággal ezen rendelkezések szövegét, valamint az említett rendelkezések és ezen irányelv közötti megfelelési táblázatot átadják.
Ezeket a rendelkezéseket 2007. január 21-től kell alkalmazni, kivéve a benomil-csoportra és a tiofanát-metilre vonatkozó rendelkezéseket, amelyeket 2006. szeptember 15-től, és a klórmekvátra vonatkozókat, amelyeket 2006. augusztus 1-jétől kell alkalmazni.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. július 7-én.